... и наблюдава стъпките, предприети от Виетнам за включване на гражданското общество в изпълнението на главата относно ТУР

Макар и с известно закъснение, Виетнам създаде своята ВКГ на 17 август 2021 г. На 30 декември 2021 г. Виетнам също така предприе действия във връзка с обещанието си да разшири членството на своята ВКГ, чиито членове бяха увеличени от трима на шестима, макар че най-вероятно в групата все още не членува независима организация на работниците. След създаването на ВКГ Комитетът по търговия и устойчиво развитие и Съвместният форум проведоха първото си заседание през ноември 2021 г. Комисията ще продължи да следи отблизо спазването от страна на Виетнам на всички поети задължения по главата относно ТУР, включително елементите, свързани с тяхната ВКГ.

Комисията работи със заинтересовани страни от гражданското общество и с вътрешни консултативни групи при изпълнението на ангажиментите по отношение на търговията и устойчивото развитие в търговските споразумения на ЕС

Комисията има трайно утвърдена процедура за провеждане на срещи със заинтересовани страни от гражданското общество в ЕС ― така нареченият диалог с гражданското общество, с цел поддържане на връзка и обсъждане на въпроси, свързани с търговската политика. В контекста на двустранните отношения Комисията редовно си взаимодейства с ВКГ, създадени съгласно споразуменията, за да обменя информация и да предоставя обратна информация относно процеса на изпълнение.

Освен това след Комитета по търговия и устойчиво развитие се провеждат редовни съвместни срещи между правителствата и представителите на гражданското общество от двете страни, допринасяйки за процеса на изпълнение.

·Например в случая на Еквадор представените съвместни становища на представители на гражданското общество подчертаха трудностите, които една от работническите организации в сектора на производството на банани е срещнала при регистрацията под формата на „съюз“. По време на редовното си заседание с представители на правителството Комисията изрази опасения относно нарушаването на основни трудови ангажименти и припомни препоръките, публикувани от МОТ. Въпреки че правителството така и не призна, че това е проблем, едно от местните съдилища в Еквадор прие жалбата и поиска от правителството да предостави статут на съюз на въпросната организация.

·През ноември 2021 г. по друг случай Комисията предприе действия след получаване на конкретна информация от ВКГ на ЕС, създадена в рамките на ССТ между ЕС и Корея, за да повдигне въпроса за случай на предполагаема дискриминация в Корея срещу работници, извършващи доставки. Корея поясни, че не им е отказан статут за работа, но посочи, че съществува проблем във връзка с признаването на правото им на колективно трудово договаряне. Въпросът продължава да се разглежда.

На 5 юли 2021 г. по инициатива на Европейския икономически и социален комитет (ЕИСК) беше организирано първото заседание на всички ВКГ на ЕС, на което се събраха членовете на отделни ВКГ на ЕС, създадени в рамките на 11 търговски споразумения на ЕС. Представители на най-високо равнище от Европейския парламент и Комисията бяха поканени да вземат участие. Обсъжданията доведоха до формулирането на неофициален документ с наименование „Strengthening and Improving the Functioning of EU Trade Domestic Advisory Groups“ („Укрепване и подобряване на функционирането на вътрешните консултативни групи на ЕС в областта на търговията“), който беше публикуван през октомври 2021 г. Няколко от представените предложения бяха разгледани като част от прегледа на Комисията на плана относно ТУР, по-конкретно предложенията за допълнително укрепване на ролята на ВКГ чрез предоставяне на ресурси за логистичното им подпомагане, за изпращане на покани на представителите на ВКГ на ЕС за участие в заседанията на експертната група на държавите членки по ТУР, за приобщаване на ВКГ на ЕС към определянето и наблюдението на приоритетите за изпълнение, и за стимулиране на прозрачността. От своя страна Комисията очаква организациите на гражданското общество да представят навреме добре обосновани становища, съдържащи доказателства, които са от съществено значение за определянето, приоритизирането и предприемането на действия по въпросите, свързани с ТУР.

... и продължи сътрудничеството си с МОТ с цел предоставяне на техническа помощ на някои търговски партньори

През 2021 г. Комисията продължи да работи в тясно сътрудничество с международни организации като МОТ и ОИСР с цел насърчаване на устойчивата търговия, както се вижда от примерите по-долу: